รองนายกรัฐมนตรีและรัฐมนตรีว่าการกระทรวงพาณิชย์ วาง 10 นโยบายเร่งขับเคลื่อนเศรษฐกิจประเทศ
รองนายกรัฐมนตรี และรัฐมนตรีว่าการกระทรวงพาณิชย์ วาง 10 นโยบายเร่งขับเคลื่อนเศรษฐกิจประเทศ พร้อมเดินหน้านโยบายโครงการประกันรายได้เกษตรกรเป็นนโยบายเร่งด่วน     นายจุรินทร์ ลักษณวิศิษฐ์ รองนายกรัฐมนตรี และรัฐมนตรีว่าการกระทรวงพาณิชย์ เปิดเผยภายหลังการประชุมเพื่อมอบนโยบายการทำงานให้กับผู้บริหารกระทรวงพาณิชย์ทุกหน่วยงาน ว่า เป็นการหารือร่วมกันเพื่อกำหนดทิศทางการทำงานของกระทรวงพาณิชย์ต่อจากนี้ โดยได้กำหนด 10 นโยบายเร่งด่วนที่จะขับเคลื่อน ได้แก่ การผลักดันโครงการประกันรายได้เกษตรกร / การดูแลสินค้า บริการให้เกิดความเป็นธรรมแก่ผู้ประกอบการและผู้บริโภค / การเร่งรัดส่งออกสินค้า บริการ / การเร่งรัดการเจรจาที่คงค้างต่างๆ  / เร่งรัดการจดทะเบียนทรัพย์สินทางปัญญา และ การยกระดับร้านโชว์ห่วย ให้เป็น สมาร์ทโชว์ห่วย เป็นต้น     ทั้งนี้ในส่วนของนโยบายโครงการประกันรายได้เกษตรกรจะเป็นนโยบายเร่งด่วนอันดับแรกที่จะดำเนินการให้กับสินค้าปาล์มน้ำมัน  รองลงมาคือ ยางพารา ข้าว มันสำปะหลัง และข้าวโพด เพื่อกระตุ้นราคาสินค้าเกษตรในภาพรวม ขณะเดียวกันจะใช้มาตรการเกษตรพันธสัญญาเข้ามาช่วยเพิ่มรายได้ให้กับเกษตรกร ส่วนนโยบายผลักดันการส่งออก จะมีการหารือในที่ประชุมคณะกรรมการร่วมภาครัฐและเอกชนกระทรวงพาณิชย์ (กรอ.พาณิชย์) วันที่ 14 สิงหาคมนี้ เพื่อติดตามสถานการณ์และร่วมจัดทำแผนการส่งออก สำหรับเป้าหมายการส่งออกปีนี้กระทรวงพาณิชย์ตั้งเป้าขยายตัวร้อยละ 3